《柏枧山顶望仙人台同观湖先生》
清代·梅文鼎

峨峨方石台，千尺凌晨烟。昔闻山中叟，曾此逢飞仙。

棋局观未山，倏忽更岁年。樵斤寘丛条，木皮合且坚。

崖树既摧朽，无人能攀缘。我来陟岭半，俛视兹台颠。

再寻蛟路登，所见惟青天。琼宫在何许，便欲乘风旋。

下界溺埃尘，安能久迁延。何当封马鬣，非敢冀牛眠。

庶同五岳游，免此情内牵。云车策风马，愿言长执鞭。

作者简介：（1633—1721）安徽宣城人，字定九，号勿庵。幼时喜仰观天象，辄有所得。既长，精研古代历算之学，于古书之难读者，必求其说，至废寝食。又兼通晚明以来输入之西方数学，融会贯通，冶为一炉。中年丧偶，不再娶，闭户覃思。著天算之书八十余种。皆发前人所未发。于经史诸子等学，亦旁搜博览，诗文颇有文采。康熙四十四年，因李光地之推荐，见康熙帝，谈历象算法，极受赞赏。所著天算各书，汇编为《梅氏丛书》，又有《绩学堂诗文钞》。